钦定古今图书集成/明伦汇编/官常典/第579卷 > 郑晓
## 钦定古今图书集成/明伦汇编/官常典/第579卷 > 郑晓

按《明外史》本传：“晓字窒甫，海盐人。嘉靖元年，举乡试
第一，遂登进士。博洽多闻，尤谙本朝典故。授职方主
事。日披故牍，尽知天下厄塞，士马虚实彊弱之数。尚
书金献民属撰《九边图志》，人争传写之，以争大礼，廷
杖。大同兵变，上疏极言不可赦。张孚敬柄政，器之，欲
改寘翰林及言路，晓皆不应。父忧归，久之不起。许赞”
为吏部尚书，调之吏部，历考功郎中。夏言罢相，帝恶
言官不纠劾，诏考察去留。大学士严嵩因欲去所不
悦者，而晓去乔祐等十三人，多嵩所厚，嵩大憾晓。调
《文选》，嵩欲用赵文华为考功，晓言于赞曰：“昔黄祯为
文选，调李开先考功，皆山东人。诏不许。今调文华，晓
避位而已。”赞以谢嵩。嵩欲以子世蕃为尚宝丞。晓曰：
“治中迁知府，例也。迁尚宝丞，无故事。”嵩益怒。以推谪
降官周𫓧等，贬晓和州同知。稍迁太仆丞，历南京太
常卿。召拜刑部右侍郎，俄改兵部，兼副都御史，总督
漕运。大江南北皆中倭，漕艘几阻。晓请发帑金数十
万，造战舸，筑城堡，练兵将，积刍糗。诏从之。中国奸民
利倭贿，多与通。通州人顾表者，尤桀黠，为倭导，以故
营砦皆据要害，尽知官兵虚实。晓悬重赏捕戮之。募
盐徒骁悍者为兵。增设泰州海防副使，筑瓜洲城，庙
湾、麻洋、云梯诸海口，皆增兵设堠。遂破倭于通州，连
败之如皋、海门，袭其军，吕泗围之狼山，前后斩首九
百馀，贼溃去。录功，再增秩，三赉银币。时贼多中国人，
晓言“武健才谞之徒，困无所逞，甘心作贼。非国家广行网罗，使有出身之阶，恐有如孙恩、卢循辈出乎其
间，祸滋大矣。”洪武时，倭寇近海州县。以高皇帝威灵，
兼谋臣宿将，筑城练兵，经略数年，犹未乂安。乃招渔
丁、岛人、盐徒，蜑户籍为水军，至数万人。又遣使出海，
宣布威德。久之，倭始不为患。今江北虽平，“而风帆出
没，倏忽千里。倭恃华人为耳目，华人借倭为爪牙。非
详为区画，后患未易弭也。”帝颇采纳之。寻召为吏部
左侍郎，迁南京吏部尚书。帝以晓知兵，改右都御史，
协理戎政。寻拜刑部尚书。俺荅围大同右卫急，帝命
兵部尚书杨博往督宣、大师，乃以晓摄兵部。晓言：“今
兵事方棘，而所简听征京军三万五千人，乃令执役
赴工，何以备战守？乞归之营伍。”帝立从之。寻还视刑
部事。严嵩势益炽。晓素不善嵩，而其时大狱如总督
王忬以失律，中允郭希颜以言事，晓并予轻，比嵩则
置重典。南都叛卒周山等杀侍郎黄懋官，海寇汪直
通倭为乱，晓置重典，嵩故宽假之。惟巡抚阮鹗、总督
杨顺、御史路楷以嵩曲庇晓，不能尽法。议者讥其失
出云。故事，在京军民讼，俱投牒通政司，送法司问断。
诸司有应鞫者，亦参送法司，无自决遣者。后诸司不
复遵守，狱讼纷拏。晓奏循故事。帝报许。于是刑部间
捕囚畿府，而巡按御史郑存仁谓：讼当自下而上，檄
州县：法司有追取，毋辄发。晓闻，率侍郎赵大祐、傅颐
守故事争，存仁亦据律执奏。章俱下都察院，会刑科
平议。议未上，晓疏辨。嵩激帝怒切让，遂落晓职，两侍
郎亦贬二秩。晓通经术，习国家典故，时望蔚然。为权
贵所厄，志不尽行。既归，角巾布衣与乡里父老游处，
见者不知其贵人也。既卒，子履淳等颂晓御倭功于
朝，诏复职。隆庆初，赠太子少保，谥“端简。”履淳自有传。